Kansanedustajien sopeutumiseläkettä ja sopeutumisrahan kumoamista vaativa kansalaisaloite on kerännyt 50 000 allekirjoitusta. Kansalaisaloite etenee siis eduskunnan käsittelyyn.

Aloite vaatii, että myös nykyisin maksettavat sopeutumiseläkkeet muutetaan sopeutumisrahaksi. Vuonna 2017 sopeutumiseläkettä maksettiin yhteensä 1 335 534 euroa.

Sopeutumiseläke koskee ennen vuotta 2011 valittuja kansanedustajia. Jos he eivät poliittisen uransa jälkeen työllisty ennen eläkeikää, on heillä oikeus sopeutumiseläkkeeseen, joka vastaa 60 prosenttia kansanedustajan palkkiosta. Vuoden 2011 jälkeen säädettiin, että kansanedustaja on oikeutettu kansanedustajauransa jälkeen sopeutumisrahaan, joka vastaa myös 60 prosenttia edustajanpalkkiosta.

Uutta sopeutumisrahaa maksetaan kuitenkin vain yhdestä kolmeen vuotta riippuen kansanedustajauran pituudesta. Sopeutumisrahan maksamiseen vaikuttavat myös ex-kansanedustajan muut ansio- ja pääomatulot.

Sopeutumiseläke ja -raha ovat herättäneet vilkasta keskustelua. Iltalehti kertoi viime vuoden marraskuussa, että kokoomuksen entinen kansanedustaja Tuija Nurmi on nostanut kuukausittain noin 4 000 euron sopeutumiseläkettä ja toiminut samaan aikaan lääkärinä Terveystalossa.